En lejlighed med indbygget erhvervslokale er snart klar til indflytning i det østlige Aalborg. - Du kan dumpe lige ud af sengen. Lidt vand i ansigtet og så ned til dit skrivebord, så er du i gang med arbejdet, siger Ole Nielsen, der er direktør for Himmerland Boligforening. Himmerland Boligforening har opført fem af de særlige erhvervsboliger som en del af et stort renoveringsprojekt på Fyrkildevej i Aalborg Øst. Idéen til boligerne stammer fra 1960’ernes Aalborg i både Øgade-kvarteret og Vestbyen, hvor stuelejligheder typisk havde erhvervslokaler ud til gaden. - Da jeg var dreng og boede i Sjællandsgade var der to damefrisører bare i den opgang, jeg boede i, siger Ole Nielsen. Hos Business Aalborg, der rådgiver erhvervslivet i Aalborg, ser man positivt på genopfindelsen af erhvervsboliger. - Det er en fantastisk ide, at boligforeningen går ind og tager ansvar og spiller ind i det nordjyske iværksættersamfund, siger erhvervsdirektør Poul Knudsgaard fra Business Aalborg. Mærker efterspørgsel Business Aalborg tror på, at der vil være efterspørgsel på lejlighederne, hvor man får mulighed for at kombinere sin bopæl med sit arbejde. - Vi ved jo, at der er nogle, der starter små webshops og lignende op hjemme i deres lejlighed, og det er ikke altid, at det er tilladt i forhold til deres lejekontrakt, og så bliver det sådan lidt en gråzone, siger Poul Knudsgaard. Ifølge Himmerlands Boligforening er der allerede interesse for boligerne. Lejlighederne har et boligareal på mellem 90 og 111 kvadratmeter, mens erhvervsarealet er på mellem 32 og 35 kvadratmeter. - Det kan måske være iværksætteren, der er her i den periode, hvor vi skal løftes i gang. Det er måske også frisøren. Der er jo mange forskellige tanker i, hvilken type erhverv det kan være, siger Ole Nielsen. Boligselskabet forventer, at de første beboere vil flytte ind i de nye lejligheder til sommer.

Opsummering:
En ny type bolig - med inspiration fra fortiden - står snart klar i det østlige Aalborg. Her vil et boligselskab kombinere lejligheder med små erhvervslokaler, som man kender det fra de større byer i 1960’erne.